Daarvolgens tel die US onder die wêreld se elite instellings in 10 van 36 vakke. Dié gesaghebbende jaarlikse ranglys is 'n nuttige riglyn vir voornemende studente wêreldwyd oor watter universiteite die mees gesogte en invloedryke instellings in hul gekose studieveld is. Instellings word gemeet aan hul akademiese reputasie, hoe hoog hulle deur werkgewers geag word en hul navorsingsimpak.
Volgens prof. Danie Brink, waarnemende dekaan van die Fakulteit AgriWetenskappe, is die resultate 'n aanduiding van die gehalte en toegepaste aard van navorsing wat in die fakulteit gedoen word.
"Ons wil toenemend 'n rol in die landbou speel in Suid-Afrika en in Afrika. Deur ons navorsing en opleiding wil ons bydra tot die ontwikkeling van toepaslike tegnologie, menslike hulpbronne en beleid om die beskikbare potensiaal op 'n volhoubare wyse te ontsluit tot voordeel van die breë samelewing," verduidelik prof. Brink.